
Cölöp és cölöpcsoport földrengés alatti viselkedésének vizsgálata

Kulcsszavak: cölöp; cölöpcsoport; földrengés; kinematikai igénybevétel; numerikus modellezés
A cölöpöket földrengés során két hatás éri, a felszerkezet kilengéséből származó tehetetlenségi, valamint a cölöp körüli talaj elmozdulásából származó kinematikai hatás. Az Eurocode előírásai szerint előbbire a felszerkezetről származó egyéb hatásokkal együttesen valamennyi alapozást méretezni kell, utóbbit egyes speciális esetekben kell elemezni. Dolgozatom a talajdeformációból származó kinematikai igénybevételek vizsgálatára fókuszált, mely kevésbé kutatott téma hazánkban.
A kutatáshoz a Plaxis 2D és 3D szoftvert használtam. A modellt nemzetközi szakirodalomban fellelhető konkrét példával verifikáltam. Elsősorban a modell alsó síkján működtetett valós idő-gyorsulás függvény reprezentálta a földrengési hatást, de pszeudostatikus analízist is végeztem. Számításaimat kétféle rétegmodell és kétféle anyagmodell (Lineárisan rugalmas és HSS) alkalmazásával is elvégeztem.
Kezdetben az egyedi cölöp földrengés alatti viselkedésén keresztül a Plaxis 2D szoftver alkalmazhatóságát elemeztem. A nemzetközi szakirodalomban fellelhető konkrét példán hasonlítottam össze a 2D és 3D szoftverrel kapott eredményeket egymással és a szakirodalmi adatokkal. E fázis a cölöpök földrengés alatti viselkedésének megértését is szolgálta.
A dolgozat második részében Plaxis 3D modellt alkalmazva vizsgáltam cölöpcsoport földrengés alatti viselkedését. Az egyedi cölöp mellett két, a gerjesztéssel párhuzamosan és arra merőlegesen elhelyezett cölöpből álló csoportot, valamint négyes cölöpcsoportot is modelleztem. Összehasonlítottam a cölöpökben ébredő igénybevételeket egymással és a szakirodalomban felelhető képletekkel becsült értékekkel is.



